**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351 - 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 22 Μαρτίου 2020**

 **Προς: Ελληνική Ραδιοφωνία Τηλεόραση ΕΡΤ 1**

 **Κοιν/ση : Πρωινή Εκπομπή « Επιλογές »**

 **Ραδιοτηλεοπτικό Συμβούλιο**

 **ΑΔΕΔΥ – ΠΟΕΥΠΣ – Πρωτ/μιες Ενώσεις Π.Σ.**

 **Υπαλλήλους Π.Σ. – Πολιτικούς Φορείς - M.M.E.**

 **Θέμα: « Μη ανάδειξη από την κρατική τηλεόραση οξυμένων προβλημάτων που**

 **απασχολούν τους εργαζόμενους του Πυροσβεστικού Σώματος »**

Έχει πλέον καθιερωθεί για την εξυπηρέτηση της επικοινωνιακής πολιτικής μεγάλης πλειοψηφίας των πανελλαδικών ραδιοτηλεοπτικών μέσων, μαζικής ενημέρωσης (με εξαίρεση τοπικά και περιφερειακά ΜΜΕ καθώς και διαδικτυακά μπλοκ ) , να γίνεται αναφορά στο πυροσβεστικό σώμα και τους πυροσβέστες, κυρίως μόνο κατά την εξέλιξη μεγάλων συμβάντων ή ακόμη και όταν κάποιος πυροσβέστης σκοτωθεί εν ώρα καθήκοντος, χωρίς φυσικά να αναδεικνύονται οι συνθήκες που δημιουργούν τα πολλαπλά θανατηφόρα ατυχήματα στο Π.Σ. ελλείψει θεσμικού πλαισίου μέτρων προστασίας, εξοπλισμού, προσωπικού, υποδομών, μείωση δαπανών κ.λ.π.

Παρακολουθώντας σήμερα **22 Μαρτίου** την πρωινή εκπομπή στην κρατική τηλεόραση **ΕΡΤ 1** με τίτλο « **Επιλογές** » είμαστε υποχρεωμένοι να εκφράσουμε την έντονη διαμαρτυρία μας για τον λόγο ότι:

* Διαπιστώσαμε ότι βγάλατε στον αέρα συνάδελφο μας που υπηρετεί σε νησί των Κυκλάδων και ασχολείται και με την βραχυχρόνια ενοικίαση ως πρόσθετη πηγή εισοδήματος, για να τοποθετηθεί σχετικά με τα προβλήματα που αντιμετωπίζουν όσοι ασχολούνται με αυτήν συνέπεια της πανδημίας του κοροναϊού. Κατά την ταπεινή μας όμως άποψη, η αναγραφή της επαγγελματικής ιδιότητας δεν ήταν απαραίτητη, γιατί δημιουργεί ψευδαισθήσεις στον ανυποψίαστο αποδέκτη για την οικονομική κατάσταση του συνόλου των πυροσβεστών, αλλά το κυριότερο είναι ότι το θέμα της παρέμβασης δεν συνδέονταν με την επαγγελματική του ιδιότητα.
* Αντιθέτως όμως συστηματικά και ειδικά αυτή την περίοδο της πανδημίας, δεν αναδεικνύονται παρεμβάσεις που έχει κάνει η **Ε**νωτική **Α**γωνιστική **Κ**ίνηση **Π**υροσβεστών και που συνδέονται με την προστασία της υγείας και της ζωής χιλιάδων πυροσβεστών από τον κοροναϊό, συνέπεια των σοβαρών ελλείψεων που υπάρχουν, των οποίων και η κρατική τηλεόραση είναι αποδέκτης τους και συγκεκριμένα:

**1η 6/3** Παρέμβαση προς αρμόδιους υπουργούς με Θέμα: « **Άμεσα μέτρα για την προστασία της υγείας και της  ασφάλειας των πυροσβεστών με αφορμή την εξάπλωση του κορωνοϊού** »

**2η** **10/3** Παρέμβαση προς αρμόδιους Υπουργούς με Θέμα: « **Άμεσες ενέργειες για την αναστολή λειτουργίας των Σχολών της Πυροσβεστικής Ακαδημίας** »

**3η** **13/3** Παρέμβαση προς αρμόδιους Υπουργούς  με Θέμα: « **Καθυστέρηση λήψης όλων των αποφάσεων και μέτρων για την προστασία της  υγείας των πυροσβεστών  λόγω κορονοϊού** »

**4η** **18/3** Παρέμβαση προς αρμόδιο Υπουργό με Θέμα: « **Άμεση επίλυση του στεγαστικού προβλήματος των πυροσβεστών που υποχρεώθηκαν αιφνίδια να αποχωρήσουν από τις εγκαταστάσεις της Π.Υ. Α/Λ Σαντορίνης** »

**5η** **21/3** Δελτίο τύπου με Θέμα « **Να παρθούν άμεσα όλα τα απαιτούμενα μέτρα     προστασίας από τον κορωνοϊο με ευθύνη του κράτους και όχι των πυροσβεστών** »

Αυτό όμως που συγκλονίζει περισσότερο είναι ότι η κρατική τηλεόραση ενώ έβγαλε στον αέρα πυροσβέστη από την περιοχή των Κυκλάδων για τον προαναφερόμενο και άσχετο με την ιδιότητα του πρόβλημα που αντιμετώπιζε. Ταυτόχρονα απέκρυψε και δεν σχολίασε καν το δράμα συναδέλφων του από την ίδια περιοχή των Κυκλάδων και συγκεκριμένα της Π.Υ. του Αερολιμένα Σαντορίνης, οι οποίοι εκδιώχθηκαν στον δρόμο ακόμη και από τα κοντέινερ όπου διέμεναν, λόγω ότι ζήτησαν να ισχύσουν τα μέτρα που εξήγγειλε η Κυβέρνηση και η Φυσική τους Ηγεσία για την προστασία από την πανδημία, έτσι όπως περιγράφεται στην με αύξων αριθμό 4η παρέμβαση μας.

Δηλαδή αποσιώπησε το δράμα των πυροσβεστών που αντιμετώπισαν για 2η φορά την « εκτόπιση» τους αφού η αρχική ήταν η μετάθεση τους που έγινε με πρωτοβουλία της υπηρεσίας, από τις διάφορες απομακρυσμένες περιοχές της χώρας που προέρχονται για να επανδρώσουν Π.Υ. σε κοσμοπολίτικα νησιά που λειτουργούν για την εξυπηρέτηση ιδιωτικών συμφερόντων. Των πυροσβεστών που πήγαν σε αυτές τις υπηρεσίες χωρίς καμία πρόσθετη αμοιβή και επί 2,5 χρόνια ζουν στις πιο άθλιες συνθήκες που είναι αδιανόητες για οποιοδήποτε άλλον κρατικό λειτουργό.

**Αγαπητοί κύριοι υπεύθυνοι της κρατικής δημόσιας τηλεόρασης!**

**Εκφράζοντας** την αγωνία των χιλιάδων συναδέλφων μας**.**

**Έχουμε την απαίτηση** και εμείς οι έλληνες πυροσβέστες, που παράλληλα είμαστε και φορολογούμενοι πολίτες αυτής της χώρας και συνδράμουμε με το ανταποδοτικό τέλος στην λειτουργία της κρατικής τηλεόρασης:

* **Να αναδείξετε** τα σοβαρά προβλήματα που αντιμετωπίζουν οι εργαζόμενοι μίας δημόσιας υπηρεσίας, που και σ αυτήν την νέα και σοβαρή κατάσταση με την εξάπλωση της πανδημίας, θα βρεθούν στην πρώτη γραμμή όπως κάθε φορά που η χώρα και ο λαός μας βρίσκεται μπροστά σε μία φυσική ή τεχνολογική καταστροφή, χωρίς όμως την απαραίτητη προστασία που επιβάλουν οι εκάστοτε συνθήκες.

**Σημείωση:** Συνημμένα σας προωθούμε εκ νέου τις σχετικές παρεμβάσεις.

 **ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**